Mies kiisti pahoinpidelleensä lapsiaan, jotka ovat muutenkin vilkkaita ja koko ajan mustelmilla.

Mies löi lapsiaan remmillä useita kertoja. Kuvituskuva. MOSTPHOTOS

Espoon käräjäoikeus on tuominnut noin nelikymppisen miehen neljästä pahoinpitelystä.

Miehen väkivallan kohteena oli oma perhe.

Mies pahoinpiteli 10-vuotiasta tytärtään lyömällä tätä useita kertoja nahkavyöllä jalkoihin ja kädellä poskeen. Viimeisen pahoinpitelyn jälkeen tyttö ei kyennyt edes kävelemään, käy ilmi oikeuden asiakirjoista.

Tyttö puolusti nuorempia sisaruksiaan ja sai eniten iskuja. Pahoinpitelyjä oli yli kymmenen kertaa.

Isän väkivallan kohteiksi joutuivat myös 9-vuotias tytär sekä veljet, jotka olivat 5- ja 2-vuotiaita tekojen alkaessa.

Väkivallanteot tapahtuivat vuoden 2016 maaliskuun ja 2017 tammikuun välillä.

Vilkkaita lapsia

Isä kertoi oikeudessa, että lapset ovat puhuneet mitä sattuu. Hän selitti, että kaikilla olisi mustelmia, jos hän olisi lyönyt heitä.

Isä kertoi että vilkkailla lapsilla on mustelmia koko ajan muutenkin. Kerran hän sanoi pelotelleensa lapsia vyöllä, kun naapurit valittivat metelistä. Vyö osui vahingossa juoksevaan lapseen. Muut pahoinpitelyt hän kiisti.

Mies oli tullut perheineen Syyriasta Suomeen pakoon sisällissotaa. Hän kertoi olevansa stressaantuneessa tilassa. Hän ei tuntenut uutta kulttuuria.

Löi äitiäkin

Perheen äiti kertoi, että mies alkoi lyödä lapsia sen jälkeen kun tajusi, ettei voi enää hakata häntä.

Äiti kertoi että välillä pahoinpitelyjä oli viikoittain, välillä harvemmin.

Oikeus totesi syytteet toteen näytetyiksi ja tuomitsi miehen neljästä pahoinpitelystä puolen vuoden ehdolliseen vankeusrangaistukseen. Lapsille hänet määrättiin maksamaan 200-500 euron korvauksia. Käräjäoikeus antoi tuomion viime viikolla, eikä se ole vielä lainvoimainen, vaan siihen voi hakea muutosta.

Asiasta uutisoi ensin MTV.